作者:元稹
標題:寺院新竹
內容:寶地琉璃坼，紫苞琅玕踴。亭亭巧於削，一一大如拱。冰碧林外寒，峰巒眼前聳。槎枒矛戟合，屹仡龍蛇動。煙泛翠光流，歲餘霜彩重。風朝竽籟過，雨夜鬼神恐。佳色有鮮妍，修莖無擁腫。節高迷玉鏃，籜綴疑花捧。詎必太山根，本自仙壇種。誰令植幽壤，複此依閑冗。居然霄漢姿，坐受藩籬壅。噪集倦鴟烏，炎昏繁蠛蠓。未遭伶倫聽，非安子猶寵。威鳳來有時，虛心豈無奉。